Polițiștii și procurorii de la Rădăuți au acționat cu privire la autorii mai multor furturi din municipiu, comise în perioada decembrie 2023 – aprilie 2024. Ar fi vorba de doi autori, din care unul minor.
Autorul major este acuzat că a sustras uşi şi geamuri de PVC, telefoane mobile şi biciclete, cauzând un prejudiciu total de aproximativ 9.000 euro.
Au fost vizate case, iar ușile și geamurile furate ar fi ajuns să fie montate la locuința hoțului.
Alexandru Sebastian Ciucă a fost pus sub acuzare pentru infracțiunea de furt calificat în formă continuată (3 fapte), iar prin ordonanța din seara zilei de duminică, 19 mai, inculpatul a fost reținut în arestul poliției județene pentru 24 de ore.
Luni, procurorul de caz de la Parchetul de pe lângă Judecătoria Rădăuți a formulat propunere de arestare, iar Judecătoria Rădăuți a admis-o, inculpatul fiind arestat preventiv pentru 30 de zile.
Inculpatul se bucură de prezumția de nevinovăție, până la o sentință definitivă a instanțelor de judecată.